รัฐบาลไทย-ข่าวทำเนียบรัฐบาล-“รองฯ สมศักดิ์” ประชุม กนช. นัดแรก เคาะมาตรการแล้ง 66/67 เตรียมรับมือเอลนีโญ พร้อมเร่งหน่วยงานจัดทำแผนปฏิบัติการ
วันพฤหัสบดีที่ 26 ตุลาคม 2566
26/10/2566
“รองฯ สมศักดิ์” ประชุม กนช. นัดแรก เคาะมาตรการแล้ง 66/67 เตรียมรับมือเอลนีโญ พร้อมเร่งหน่วยงานจัดทําแผนปฏิบัติการ
“รองฯ สมศักดิ์” ประชุม กนช. นัดแรก เคาะมาตรการแล้ง 66/67 เตรียมรับมือเอลนีโญ พร้อมเร่งหน่วยงานจัดทําแผนปฏิบัติการ
​วันนี้ (26 ต.ค. 66) นายสมศักดิ์ เทพสุทิน รองนายกรัฐมนตรี เป็นประธานการประชุมคณะกรรมการทรัพยากรน้ําแห่งชาติ (กนช.) ครั้งที่ 2/2566 โดยมี ดร.สุรสีห์ กิตติมณฑล เลขาธิการสํานักงานทรัพยากรน้ําแห่งชาติ (สทนช.) พร้อมด้วยหน่วยงานที่เกี่ยวข้อง อาทิ กระทรวงเกษตรและสหกรณ์ กระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงพลังงาน กระทรวงมหาดไทย กระทรวงอุตสาหกรรม สํานักงานสภาพัฒนาการเศรษฐกิจและสังคมแห่งชาติ สํานักงบประมาณ เป็นต้น รวมทั้งผู้แทนคณะกรรมการลุ่มน้ํา และผู้ทรงคุณวุฒิ เข้าร่วมการประชุม ณ ห้องประชุม 301 ชั้น 3 ตึกบัญชาการ 1 ทําเนียบรัฐบาล
​
นายสมศักดิ์ เปิดเผยว่า ในวันนี้เป็นการประชุมครั้งแรกของ กนช. ตามพระราชบัญญัติทรัพยากรน้ํา พ.ศ. 2561 ในคณะรัฐบาลชุดใหม่ ซึ่งประกอบไปด้วยผู้แทนจากทุกภาคส่วน เพื่อร่วมกันบริหารจัดการทรัพยากรน้ําของประเทศให้ดําเนินไปอย่างเป็นระบบ ซึ่งที่ประชุมได้เห็นชอบต่อ (ร่าง) นโยบายการบริหารทรัพยากรน้ําของ กนช. โดยมอบหมาย สทนช. บูรณาการหน่วยงานที่เกี่ยวข้อง เร่งรัดขับเคลื่อนแผนงาน โครงการภายใต้แผนแม่บทการบริหารจัดการทรัพยากรน้ํา 20 ปี (ปรับปรุงครั้งที่ 1 พ.ศ. 2566-2580) ให้ครอบคลุมนโยบายดังกล่าว และเสนอต่อคณะรัฐมนตรี (ครม.) พร้อมกันนี้ ได้ร่วมกันพิจารณาในประเด็นสําคัญต่าง ๆ โดยเฉพาะการบริหารจัดการทรัพยากรน้ําในช่วงฤดูแล้ง ให้เกิดประสิทธิภาพสูงสุดภายใต้เงื่อนไขของสภาวะเอลนีโญ ซึ่งจะมาถึงในช่วงเดือน พ.ย. ที่ประชุมมีมติเห็นชอบต่อ (ร่าง) มาตรการรองรับฤดูแล้ง ปี 66/67 และให้ สทนช. เสนอ ครม. เพื่อทราบต่อไป พร้อมมอบหมายให้หน่วยงานที่เกี่ยวข้องเร่งรัดจัดทําแผนปฏิบัติการรองรับมาตรการรองรับฤดูแล้ง ปี 66/67 โดยรายงานผลการดําเนินการให้ สทนช. ทราบอย่างต่อเนื่องจนกว่าจะสิ้นสุดฤดูแล้ง อีกทั้ง ได้เห็นชอบโครงการเพิ่มประสิทธิภาพการบริหารจัดการทรัพยากรน้ําเพื่อรองรับสถานการณ์ภัยแล้งและฝนทิ้งช่วง ปี 67 เพื่อแก้ไขปัญหาและบรรเทาความเดือดร้อนของประชาชนจากสถานการณ์ขาดแคลนน้ําหรือเสี่ยงภัยแล้ง ส่งเสริมให้เกิดการสร้างอาชีพ รายได้ และการจ้างแรงงานให้กับประชาชน โดยให้หน่วยงานจัดเตรียมแผนงานโครงการที่มีความจําเป็นเร่งด่วนที่ต้องดําเนินการให้ถูกต้องครบถ้วนตามหลักเกณฑ์การเสนอขอรับการสนับสนุนงบประมาณภายใต้โครงการเพิ่มประสิทธิภาพการบริหารจัดการทรัพยากรน้ํา เพื่อให้สามารถแก้ไขปัญหาภัยแล้งได้ทันต่อสถานการณ์และเป็นไปตามระเบียบ กฎหมายที่เกี่ยวข้อง
​นอกจากนี้ ที่ประชุมได้เห็นชอบต่อแผนป้องกันและแก้ไขภาวะน้ําแล้งตามที่คณะกรรมการลุ่มน้ําเสนอ จํานวน 10 ลุ่มน้ํา ได้แก่ ลุ่มน้ําโขงตะวันออกเฉียงเหนือ ลุ่มน้ําชี ลุ่มน้ํามูล ลุ่มน้ํายม ลุ่มน้ําน่าน ลุ่มน้ําชายฝั่งทะเลตะวันออก ลุ่มน้ําภาคใต้ฝั่งตะวันออกตอนบน ลุ่มน้ําทะเลสาบสงขลา ลุ่มน้ําภาคใต้ฝั่งตะวันออกตอนล่าง และลุ่มน้ําภาคใต้ฝั่งตะวันตก คงเหลือที่อยู่ระหว่างการพิจารณาของคณะกรรมการลุ่มน้ําอีก จํานวน 12 ลุ่มน้ํา โดยที่ประชุมได้มอบหมายให้นําแผนดังกล่าว ใช้ร่วมกับมาตรการรองรับฤดูแล้ง ปี 66/67 และแผนปฏิบัติการของหน่วยงาน รวมถึงแผนการป้องกันและบรรเทาสาธารณภัยแห่งชาติ พ.ศ. 2564 – 2570 เพื่อเตรียมการรองรับภาวะน้ําแล้ง โดยให้คณะกรรมการลุ่มน้ําติดตามการดําเนินการให้เป็นไปตามแผน และทบทวนแผนให้มีความเหมาะสมและสอดคล้องกับสภาพการณ์ที่เปลี่ยนแปลงไป
​รองนายกรัฐมนตรี เปิดเผยต่อว่า ที่ประชุมยังได้เห็นชอบในหลักการโครงการปรับปรุงคลองชักน้ําแม่น้ํายมฝั่งขวา จ.สุโขทัย ระยะเวลาดําเนินการ 6 ปี (ปี 68-73) เพื่อช่วยบรรเทาความเสียหายจากอุทกภัยในลุ่มน้ํายมช่วง อ.สวรรคโลก อ.ศรีสําโรง และ อ.เมืองสุโขทัย โดยเมื่อดําเนินการแล้วเสร็จจะสามารถบริหารจัดการร่วมกับระบบชลประทานในพื้นที่ให้มีประสิทธิภาพยิ่งขึ้น อีกทั้งยังเป็นแหล่งน้ําต้นทุนสํารอง สําหรับใช้อุปโภคบริโภคในช่วงฤดูแล้ง ช่วยยกระดับคุณภาพชีวิตของประชาชนในพื้นที่ได้อีกทางหนึ่ง โดยให้กรมชลประทาน เร่งดําเนินการเตรียมความพร้อมด้านการออกแบบในส่วนที่เหลือให้แล้วเสร็จโดยเร็ว และให้ดําเนินกระบวนการมีส่วนร่วม การชดเชยผู้ได้รับผลกระทบอย่างเหมาะสม รวมถึงเตรียมมาตรการรองรับผลกระทบที่อาจจะเกิดขึ้นจากการดําเนินโครงการอย่างรอบด้านด้วย และให้เสนอต่อ ครม. ต่อไป
​
ด้าน ดร.สุรสีห์ กล่าวเพิ่มเติมว่า ที่ประชุมยังได้มีมติเห็นชอบต่อหลักเกณฑ์ โครงสร้างและขั้นตอนการปฏิบัติงาน ตามมาตรา 24 แห่ง พ.ร.บ.ทรัพยากรน้ํา พ.ศ. 2561 เนื่องด้วยกรอบโครงสร้างศูนย์บัญชาการเฉพาะกิจและแผนปฏิบัติการป้องกันและแก้ไขปัญหาวิกฤติน้ําตามมาตราดังกล่าว แต่เดิมเป็นการดําเนินการเฉพาะปัญหาอุทกภัยเพียงอย่างเดียว สทนช. จึงได้ทบทวนและหารือร่วมกับหน่วยงานที่เกี่ยวข้องและนักวิชาการ เห็นควรให้มีการดําเนินการให้ครอบคลุมทุกปัญหาด้านน้ํา ทั้งปัญหาอุทกภัย ภัยแล้ง และปัญหาคุณภาพน้ํา และได้จัดทําหลักเกณฑ์โดยแบ่งเป็น 3 ระดับ ซึ่งเป็นไปตามลักษณะความรุนแรง โครงสร้างและขั้นตอนการปฏิบัติงาน เพื่อใช้สําหรับการแก้ปัญหาวิกฤติน้ําในอนาคตได้อย่างมีประสิทธิภาพมากยิ่งขึ้น